b'\n_START_ARTICLE_\nSlaget ved Ticonderoga (1777)\n_START_SECTION_\nBakgrunn\n_START_PARAGRAPH_\nDen britiske og hessiske fremrykningen sommeren f\xc3\xb8r ble stoppet i slaget ved Valcour Island, men alle visste at de ville komme tilbake siden Fort Ticonderoga var et n\xc3\xb8kkelpunkt i kontrollen av den s\xc3\xb8rlige enden av Champlainsj\xc3\xb8en og dermed inngangen til Hudson\xe2\x80\x93dalen. Dermed var det et n\xc3\xb8kkelpunkt i den britiske strategien om \xc3\xa5 dele de oppr\xc3\xb8rske koloniene i to ved \xc3\xa5 forbinde britiske styrker som beveget seg s\xc3\xb8r fra Quebec med de som skulle ha beveget seg nordover langs Hudson fra New York City.\n_START_SECTION_\nForsterkning av fortet\n_START_PARAGRAPH_\nSiden vinteren hadde amerikanske styrker arbeidet i flere m\xc3\xa5neder med \xc3\xa5 reparere festningsverkene til det gamle fortet. De hadde bygget flere befestninger og hadde ogs\xc3\xa5 styrket Fort Independence p\xc3\xa5 den andre siden av Champlainsj\xc3\xb8en. I tillegg hadde de bygget en flytebro hvor La Chute-elva gikk inn i sj\xc3\xb8en for \xc3\xa5 st\xc3\xb8tte kommunikasjonen mellom de to._NEWLINE_Fortet ble bemannet av flere regimenter som ikke var fulltallige fra den kontinentale arm\xc3\xa9 og militsenheter fra flere stater. Totalt hadde general Arthur St. Clair rundt 2500 menn i omr\xc3\xa5det.\n_START_SECTION_\nGeografi\n_START_PARAGRAPH_\nEn h\xc3\xb8yde kalt Sugar Loaf hadde utsyn over begge fortene, og en stor kanon p\xc3\xa5 den h\xc3\xb8yden ville gj\xc3\xb8re stillingene umulige \xc3\xa5 forsvare. Dette var et taktisk problem som John Trumbull hadde pekt p\xc3\xa5 tidligere p\xc3\xa5 \xc3\xa5ret da general Gates hadde kommandoen._NEWLINE_Gates mente at det var umulig for britene \xc3\xa5 plassere en kanon p\xc3\xa5 den h\xc3\xb8yden, og etter at Gates dro for \xc3\xa5 drive lobbyvirksomhet i kongressen, erkl\xc3\xa6rte ogs\xc3\xa5 hans etterf\xc3\xb8lger general Schuyler at bekymringen var meningsl\xc3\xb8s._NEWLINE_Med Gates og Schuyler fastl\xc3\xa5st i en politisk maktkamp om kommandoen over det nordlige departementet, og general St. Clair hadde kommandoenover fortet. Han nektet \xc3\xa5 overpr\xc3\xb8ve Schuylers ordrer, og han holdt fast ved dette standpunktet selv etter at Tadeusz Ko\xc5\x9bciuszko gjentok Trumbulls advarsel og Benedict Arnold klatret med sin d\xc3\xa5rlige fot opp til toppen av Sugar Loaf for \xc3\xa5 bekrefte realiteten i trusselen. Siden Gates n\xc3\xa5 st\xc3\xb8ttet Ko\xc5\x9bciuskos r\xc3\xa5d, ignorerte Schuyler og St. Clair det.\n_START_SECTION_\nBritisk styrke\n_START_PARAGRAPH_\nBurgoynes styrke p\xc3\xa5 rundt 8000 menn med artilleri og marinest\xc3\xb8tte var nok til \xc3\xa5 overvelde St. Clairs stilling som var bemannet av rundt 3500 nyankomne militsmenn. Schuyler beordret St. Clair til \xc3\xa5 holde ut s\xc3\xa5 lenge som mulig f\xc3\xb8r han trakk seg tilbake, mens ytterligere styrker ble samlet for forsvaret av Albany. I begynnelsen av juli ankom Burgoynes ekspedisjon i omr\xc3\xa5det.\n_START_SECTION_\nEvakuering og fall\n_START_PARAGRAPH_\nBritisk rekognosering oppdaget ogs\xc3\xa5 den strategiske stillingen til Sugar Loaf. 2. juli satte de i gang med \xc3\xa5 rydde og befeste kanonstillinger p\xc3\xa5 toppen av h\xc3\xb8yden. De tilbrakte ogs\xc3\xa5 flere dager med \xc3\xa5 trekke noen av sine st\xc3\xb8rre kanoner opp bakken og brukte vinsjer fra tre til tre. Den 4. juli holdt amerikanerne en stille feiring med sk\xc3\xa5ler for \xc3\xa5 minnes fjor\xc3\xa5rets uavhengighetserkl\xc3\xa6ring, men morgenen 5. juli v\xc3\xa5knet de og oppdaget den fullf\xc3\xb8rte stillingen. Flere kanoner ankom i l\xc3\xb8pet av dagen._NEWLINE_Trumbull hadde allerede demonstrert at ild fra de amerikanske kanonene ikke kunne n\xc3\xa5 h\xc3\xb8yden, og de var klar over at \xc3\xb8deleggende ild fra h\xc3\xb8yden ville redusere fortet til ruiner. General St. Clair trakk sin styrke tilbake i ly av m\xc3\xb8rket den 5. juli._NEWLINE_Kanonene ved Ticonderoga, det meste av forsyningene og noen menn som var for syke eller s\xc3\xa5rede ble etterlatt til britene. En h\xc3\xa5ndfull menn var igjen p\xc3\xa5 Fort Independence med ladede kanoner og tente fyrstikker for \xc3\xa5 skyte p\xc3\xa5 flytebroen etter tilbaketrekningen, men etter at de gjorde innhogg i noen av de gjenv\xc3\xa6rende forsyningene, viktigst av alt en t\xc3\xb8nne vin, var de ikke i stand til \xc3\xa5 utf\xc3\xb8re milit\xc3\xa6roperasjonen. Morgenen etter tok britene dem til fange og okkuperte fortene uten \xc3\xa5 avfyre et eneste skudd. General Simon Fraser satte etter de tilbaketrekkende amerikanerne.'